b'\n_START_ARTICLE_\nArtemis Tauropoloksen temppeli\n_START_SECTION_\nHistoria\n_START_PARAGRAPH_\nArtemis Tauropoloksen temppeli rakennettiin er\xc3\xa4\xc3\xa4n arvion mukaan arkaaisen kauden ja klassisen kauden taitteessa 500-luvun lopulla tai 400-luvulla eaa., toisen arvion mukaan puolestaan klassisella kaudella 400- tai 300-luvulla eaa. Sen paikalla on ollut pyh\xc3\xa4kk\xc3\xb6 viimeist\xc3\xa4\xc3\xa4n arkaaisella kaudella 600-luvulla eaa. Temppeli oli Halai Arafenideen demoksen keskus ja t\xc3\xa4rkein kulttipaikka. Kreikkalaisessa mytologiassa, ainakin sellaisena kuin Euripideen tragedia Ifigeneia Tauriissa sen esitt\xc3\xa4\xc3\xa4, temppelin perusti Orestes, joka rantautui samalle rannikolle ja toi sinne Tauriissa olleen puisen Artemiin kulttipatsaan (ksoanon). Sek\xc3\xa4 patsaan tuonti Tauriista ett\xc3\xa4 temppelin perustaminen tapahtui Athenen k\xc3\xa4skyst\xc3\xa4. Artemiin epiteetti Tauropolos tarkoitti \xe2\x80\x9dh\xc3\xa4r\xc3\xa4nkesytt\xc3\xa4j\xc3\xa4\xc3\xa4\xe2\x80\x9d, mutta sen k\xc3\xa4sitettiin myytin seurauksena usein tarkoittavan \xe2\x80\x9dtaurien palvomaa\xe2\x80\x9d._NEWLINE_Temppeliin kulttiin liittyi Tauropolia-juhla, joka esiintyy paitsi Euripideella my\xc3\xb6s Menandroksen komediassa V\xc3\xa4litystuomio. Juhla oli jonkinlainen poikien tai nuorten miesten siirtym\xc3\xa4riitti, ja siin\xc3\xa4 hyvitettiin Oresteen kesken j\xc3\xa4tetty uhraaminen pit\xc3\xa4m\xc3\xa4ll\xc3\xa4 miekkaa miehen kurkulla ja vuodattamalla verta. Samaan aikaan se oli ilmeisesti my\xc3\xb6s viel\xc3\xa4 naimattomien neitojen siirtym\xc3\xa4riitti, jossa neidot tanssivat khoroksena ja joka valmisti heit\xc3\xa4 avioliittoon. Juhlaan kuului my\xc3\xb6s muun muassa y\xc3\xb6llinen kulkue. Arkeologisten l\xc3\xb6yt\xc3\xb6jen perusteella temppelill\xc3\xa4 on vietetty pitoja._NEWLINE_Temppeli liittyi l\xc3\xa4heisesti Brauroniin, joka liitettiin samaan Orestes-myyttiin ja jota pidettiin t\xc3\xa4m\xc3\xa4n sisaren Ifigeneian hautapaikkana. My\xc3\xb6s Brauronin kultissa oli kyse siirtym\xc3\xa4riitist\xc3\xa4._NEWLINE_Temppeli l\xc3\xb6ydettiin vuonna 1925. Sen kaivaukset suoritti Ateenan arkeologinen seura vuosina 1956\xe2\x80\x931957.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nArtemis Tauropoloksen temppeli edusti doorilaista tyyli\xc3\xa4. Sen perustusten koko oli noin 21 \xc3\x97 14 metri\xc3\xa4 ja siin\xc3\xa4 oli lyhyill\xc3\xa4 sivuilla kuusi ja pitkill\xc3\xa4 sivuilla 13 pylv\xc3\xa4st\xc3\xa4. Temppeliss\xc3\xa4 oli kaksiosainen naos eli cella, josta l\xc3\xa4nnenpuoleinen osa oli todenn\xc3\xa4k\xc3\xb6isesti adyton. Temppelin yhteydest\xc3\xa4 on l\xc3\xb6ydetty my\xc3\xb6s muun muassa kaksi portiikkia temppelin it\xc3\xa4- ja l\xc3\xa4nsipuolilta, kivetty\xc3\xa4 katua sek\xc3\xa4 patsaiden jalustoja._NEWLINE_Rannalta noin 260 metri\xc3\xa4 etel\xc3\xa4mp\xc3\xa4\xc3\xa4 (37\xc2\xb058\xe2\x80\xb239\xe2\x80\xb3N, 24\xc2\xb000\xe2\x80\xb232\xe2\x80\xb3E ) on l\xc3\xb6ydetty toinen, pieni temppeli, joka oli sekin todenn\xc3\xa4k\xc3\xb6isesti omistettu Artemiille. Sielt\xc3\xa4 on l\xc3\xb6ydetty lukuisia votiivilahjoja geometriselta klassiselle kaudelle saakka. Suuremmasta temppelist\xc3\xa4 noin 500 metri\xc3\xa4 l\xc3\xa4nteen eli sis\xc3\xa4maahan p\xc3\xa4in sijaitsi puolestaan Dionysokselle omistettu pyh\xc3\xa4kk\xc3\xb6._NEWLINE_Kummastakin temppelist\xc3\xa4 tehdyt esinel\xc3\xb6yd\xc3\xb6t ovat Brauronin arkeologisessa museossa.'